Nous Andrieus, sires de Marmoaus, faisons savoir à touz ces qui verront et orront ces lettres que nous avons donné et quité, et donons et quitons à noble dame Beatrix, jaidiz fame bone memoire Hugon, duc de Bourgoigne, le fié de Trunçaux, que Hugues de Trunçaux, escuiers, tenoit de nous, qui estoit assis à Tronçaus et ou finaige [et] estoit de part le pere audit Hugon. Et nous Andreus, sires de Marmeaus, en avons quittey ledit Hugon de Tronçaux et ses hoirs à toutjorsmais perdurablemant, et avons mandé et mandons adit Hugon de Trunchaux que il an aille en l’omaige de ladite dame des fiez de l’Ile, et que lidiz Hugues de Trunchaux et sui hoir le tiegnent de ladite dame et des hoirs signours de l’Ile, à toutjoursmais perdurablemant. Et prometons, par nostre soiremant et sus obligation de nous biens, garantir les choses dessusdites à toutjorsmais perdurablemant et que nous ne venrons ne farons venir par nous ne par autrui encontre les choses dessusdites. Et pour ce que ceste lettre soit plus ferme et plus estauble, nous avons seelé ceste lettre de nostre seaul et avons proié et requis à religious homes et saiges frere Huede, humile abbé de Moustier-Saint-Jeham, et à mons. Gauthier, dien de cest meisme leu, que il metent lours seaux en ces presantes lettres, ensamble le nostre... Ceu fut fait et doné en l’am de grace mil CC sexante et quinze, ou mois de marz.